

**Zápisnica zo zasadnutia Miestneho zastupiteľstva**

**mestskej časti Bratislava – Čunovo konaného dňa**

**23.9.2024 o 17.00 hod.**

**v zasadačke Miestneho úradu.**

**Prítomní:** podľa prezenčnej listiny

**P r o g r a m :**

1. Otvorenie
2. Voľba návrhovej komisie, určenie overovateľov zápisnice a zapisovateľa
3. Schválenie programu
4. Kontrola plnenia uznesení ku dňu 19.9.2024
5. Správa z kontroly pokladne a pokladničných operácií MÚ Bratislava-Čunovo za 1Q/2024
6. Zmena rozpočtu č. 3/2024
7. Vyúčtovanie nákladov spoločného stavebného úradu so sídlom v MČ Bratislava-Rusovce za rok 2023
8. Rôzne

**K bodu č. 1, 2,3**

Starostka otvorila rokovanie privítaním prítomných poslancov o 17.07 hod..

Do návrhovej komisie určila p. Randíkovú, p. Hátasa a p. Krista.

Za overovateľov zápisnice boli určení: p. Puchala p. Šomogyi.

S takto predloženým návrhom poslanci súhlasili. Rovnako vyjadrili súhlasné stanovisko k predloženému návrhu programu.

**K bodu č.4**

*p. Šomogyi* sa informovala, ako je to s kanalizačnými prípojkami.

*Starostka* vysvetlila, že nakoľko ešte do dnes nie sú všetky uhradené, nie je možné odobrať ich z kontroly plnenia uznesení. BVS udelila generálny pardon avšak medzi BVS a MČ jestvuje dohoda, že MČ vydá žiadateľom pre potreby BVS súhlasné stanovisko len v prípade uhradenia kanalizačnej prípojky.

**Uznesením č. 111/2024 - berie na vedomie** Kontrolu plnenia uznesení MZ MČ Bratislava-Čunovo s termínom plnenia k 19.9.2024

*Hlasovanie:*

*za: p. Hátas, p. Krist, p. Puchala, p. Puhovich, p. Randíková, p. Šomogyi*

*proti: 0*

*zdržal sa: 0*

**K bodu č.5**

K predloženej správe *miestna kontrolórka* uviedla, že kontrolou boli zistené len drobné nedostatky administratívneho charakteru, ktoré nemali dopad na finančný rozdiel v pokladni. Správa bola vypracovaná bez prijatia opatrení.

*p. Randíková* požiadala uvádzať zákony v celom znení, ostatní poslanci nemali pripomienky.

**Uznesením č. 112/2024 - berie na vedomie** Správu z kontroly pokladne a pokladničných operácií Miestneho úradu Mestskej časti Bratislava-Čunovo za 1Q/2024

*Hlasovanie:*

*za: p. Hátas, p. Krist, p. Puchala, p. Puhovich, p. Randíková, p. Šomogyi*

*proti: 0*

*zdržal sa: 0*

**K bodu č.6**

Nakoľko neprebehlo rokovanie so spol. Staven, došlo počas rokovania k úprave predloženého materiálu a prepočítaniu výšky kapitálových výdavkov rezervného fondu.

Keďže sa zmena rozpočtu týkala aj položky na spracovanie projektovej dokumentácie pre stavebné povolenia na realizáciu stavby ZŠ, *p. Šomogyi* sa informovala, či je nutné dať ju spracovať aj napriek skutočnosti, že vieme, že v dohľadnej dobe sa výstavba ZŠ nebude realizovať.

*Starostka* sa zúčastnila stretnutia na BSK kde bol prítomní informovaní, že ani ministerstvo netuší či budú poskytnuté financie na školstvo.

V prípade vypísanej výzvy nemáme šancu uchádzať o finančné prostriedky bez vydaného stavebného povolenia.

Podobne máme takto v „šuflíku“ odloženú dokumentáciu na nadstavbu požiarnej zbrojnice.

**Uznesením č. 113 /2024 a) schvaľuje** zmenu rozpočtu č. 03/2024 **b) schvaľuje** použitie rezervného fondu na kapitálové výdavky vo výške **49.340,00 Eur**, z toho:

* vo výške **3.500,00 Eur** na úhradu faktúry č. 455/2024 firme ideado s.r.o. za vypracovanie projektovej štúdie na zníženie energetickej náročnosti budovy miestneho úradu mestskej časti Bratislava-Čunovo
* na spracovanie projektovej dokumentácie pre stavebné povolenie realizácie stavby ZŠ v k. ú. Čunovo firme MENO s.r.o. vo výške **45.840,00 Eur**

*Hlasovanie:*

*za: p. Hátas, p. Krist, p. Puchala, p. Puhovich, p. Randíková, p. Šomogyi*

*proti: 0*

*zdržal sa: 0*

**K bodu č. 7**

Novela zákona zredukovala počty stavebných úradov. Stavebné úrady by mali mať obce nad 20.000 obyvateľov. Ani v prípade spojenia Čunova, Rusoviec a Jaroviec by sme túto hranicu nedosiahli. Mali by sme byť spojení s Petržalkou, zatiaľ však nie je jasné ako budú stavebné úrady fungovať.

**Uznesením č. 114/2024 a) ruší** uznesenie č. 100/2024 zo dňa 05.06.2024 v celosti **b) berie na vedomie** zhodnotenie činnosti spoločného stavebného úradu so sídlom v mestskej časti Bratislava–Rusovce za rok 2023 **c) schvaľuje** vyúčtovanie nákladov spoločného stavebného úradu Bratislava-Rusovce za mestskú časť Bratislava-Čunovo za rok 2023, ktoré predstavuje nedoplatok mestskej časti Bratislava-Čunovo vo výške 4.358,23 Eur.

*Hlasovanie:*

*za: p. Hátas, p. Krist, p. Puchala, p. Puhovich, p. Randíková, p. Šomogyi*

*proti: 0*

*zdržal sa: 0*

**K bodu č. 8**

*Starostka* prítomných informovala o doručených cenových ponukách na vyhotovenie oplotenia objektu Hydromeliorácií, zároveň navrhla aby kompletné práce vykonala vysúťažená firma. Cenové ponuky boli v rozpätí od 12-15 tisíc Eur.

Bude potrebné zabezpečiť prizvanie kompetentnej osoby v posudzovaní územného plánu nakoľko máme v súvislosti s ÚP množstvo žiadostí na ktoré nie je nejednoznačná odpoveď.

Zároveň *starostka* upozornila na množstvo problémov a sťažností v súvislosti s nepokosenými a zaburinenými pozemkami inváznymi rastlinami.

*p. Šomogyi* navrhla, myšlienku informovať vlastníkov a občanov prostredníctvom obecných novín.

*p. Puhovich* :

* informoval, že v MŠ Cédrová prebehlo zasadnutie rady školy na ktorom bola prerokovaná otázka kosenia školského areálu do ktorého bolo investovaných množstvo prostriedkov a zároveň kosením veľkou kosačkou dochádza k poškodzovaniu poklopov, kríkov, trysiek. Pracovníčky by boli ochotné realizovať kosenie s malou kosačkou a udržiavať areál vo vlastnej réžii v rámci dohody prípadne navýšením mzdy.
* informoval sa či sa budú realizovať opravy výtlkov v MČ. Starostka požiadala našich pracovníkov o ich označenie a realizáciou sa budú zaoberať pracovníci ktorí nastúpia na práce na rozšírení Petržalskej ulice, prípadne pracovníci z Petržalky.
* požiadal o pomoc pri spolufinancovaní kompletného oblečenia pre cca 30 detí ktoré reprezentujú Čunovo vo futbale. Poslanci sa dohodli, že budú hľadať financie v položkách rozpočtu pretože myšlienke boli všetci naklonení.
* na základe podnetu od rodičov sa informoval či DFS platí mestskej časti za prenájom priestorov na nácviky, nakoľko rodičom sa príspevok vo výške 80€ na túto voľnočasovú aktivitu zdá neprimerane vysoký.

Rokovanie bolo ukončené o 17.58 hod..

Zapísala: Mgr. Monika Švábeková

Overovatelia zápisnice: Ing. Monika Šomogyi

Ing. Richard Puchala